**REGULAMENT**
**PRIVIND ACORDAREA TITLULUI DE PROFESOR EMERIT**

**Art.1**

In conformitate cu prevederile Legii 1 / 2011, cadrele didactice pot primi titlul de ***PROFESOR EMERIT***.

**OBIECTIVE**

**Art. 2**

(1)Titlul de Profesor Emerit este o distincție care se acordă de către Senatul Universitar profesorilor după împlinirea vârstei de 65 de ani.
(2)Titlul se acordă în semn de recunoaștere a meritelor didactice, profesionale și ștințifice de excepție, dobândite de profesori ai U.M.F. "Carol Davila".

**CRITERII DE ACORDARE**

**Art. 3**

Titlul de Profesor Emerit se acordă candidaților care îndeplinesc cumulativ următoarele criterii :
1. Dețin gradul didactic de profesor universitar de minimum 10 ani.
2. Sunt conducători de doctorat și au condus tezele a minimum 10 medici declarați "Doctor în Științe Medicale".
3. Au avut și au o contribuție importantă, recunoscută național și internațional în domeniul de activitate.
4. Au avut spirit novator și au creat procedee medicale excepționale și / sau au creat școli medicale / farmaceutice recunoscute la nivel național / internațional.
5. Au coordonat publicarea a cel puțin două tratate / monografii în propriul domeniu de activitate, într-o editură din țară sau din străinătate.
6. Au participat la editarea / coordonarea( membru în comitetul editorial) unor reviste de prestigiu în domeniul de activitate.
7. Au fost directori / coordonatori de granturi / proiecte de cercetare naționale sau internaționale.
8. Au adus contribuții deosebite la realizarea unui / unor laborator / laboratoare didactice și de cercetare sau la crearea unor facilități de tratament la standarde moderne (Centru de Excelență, Laborator de Cercetare experimentală, etc.).
9. Au avut contribuții importante în conducerea Universității.
10. Au o recunoaștere națională și internațională solidă (membru al Academiei Române, membru al Academiei de Științe Medicale, membru CNATDCU, membru ARACIS, membru / funcție de conducere în asociații profesional - științifice naționale și internaționale, Doctor Honoris Causa, profesori invitați la universități de prestigiu din străinătate, etc.).

**PROCEDURI DE ACORDARE**

**Art. 4**

În toate etapele procedurale, deciziile se iau prin vot deschis, cu majoritatea de jumătate plus unu din totalul celor prezenţi, în condiţiile asigurării unui cvorum de două treimi din numarul total al membrilor.

**Art. 5**

**Solicitările pentru obținerea titlului de Profesor Emerit sunt efectuate de Rector, membrii Senatului Universitar sau în nume personal, urmate de depunerea documentelor care justifică îndeplinirea criteriilor și sunt adresate Decanului Facultății.**

**Art. 6**

**(1) Dosarele evaluate de Decan, care îndeplinesc criteriile de acordare a titlului menționat, sunt supuse votului Consiliului Facultății.
(2) Profesorii validați de Consiliul Facultății sunt prezentați de Decan Consiliului de Administrație, care decide asupra nominalizărilor ce vor fi supuse votului Senatului Universitar.**

**Art. 7**

(1) Senatul Universitar aprobă persoanele care vor primi titlul de Profesor Emerit.
(2) Hotărârile Senatului Universitar sunt definitive.

**Art. 8**

(1) Rectorul Universităţii emite ordinul de numire ca Profesor Emerit.
(2) Ordinele de numire ca Profesor Emerit se înmânează de către Rectorul Universităţii într-o şedinţă a Senatului Universitar.
(3) Titlul onorific de Profesor Emerit devine efectiv din momentul acordării.

 **DREPTURI ŞI PRIVILEGII**

**Art. 9**

Profesorul emerit are în cadrul Universităţii următoarele drepturi şi privilegii:
(1) Să folosească titlul de Profesor Emerit al Universităţii.
(2) Să presteze (la solicitare), activităţi didactice, profesionale, de expertiză şi de cercetare ştiinţifică, anual, pe bază de contract, cu acordul Consiliului de Administrație și al Senatului Universitar, în condițiile legii.
(3) Să îndrume ( la solicitarea conducerii) doctoranzi, în condiţiile legii.
(4) Să facă parte( la solicitarea conducerii) din comisii didactice şi ştiinţifice din comisii de susţinere a doctoratului, în condiţiile legii şi a reglementărilor universităţii.
(6) Să aibă acces la bibliotecile şi bazele de date ştiinţifice şi didactice ale Universităţii.
(7) Să aibă acces la reţeaua informatizată şi la reţeaua de e-mail a Universităţii.
(8) Să i se includă numele în anuare şi în alte publicaţii ale Universităţii.
(9) Să facă parte, din Consiliul Profesorilor Emeriți (CPE), organ consultativ al Senatului Universității.
(10) Să ia parte( la solicitare) la evenimentele sociale, culturale și științifice ale Universităţii.